Preliminariosios sutarties 2 priedas/Pagrindinės sutarties 1 priedas

**SUSISIEKIMO KOMUNIKACIJŲ STATYBOS DARBŲ, KURIŲ VERTĖ YRA MAŽESNĖ KAIP 500 TŪKST. EUR BE PVM, TECHNINĖS PRIEŽIŪROS PASLAUGŲ TECHNINĖ SPECIFIKACIJA**

**1. PASLAUGŲ TIKSLAS IR APIBŪDINIMAS**

Susisiekimo komunikacijų statybos darbų techninės priežiūros tikslas yra kontroliuoti, kad susisiekimo komunikacijos būtų tiesiamos, rekonstruojamos, ir taisomos pagal projektą, statybos rangos sutarties, įstatymų, kitų teisės aktų, statybos normatyvinių dokumentų, normatyvinių statinio saugos ir paskirties dokumentų reikalavimus. Susisiekimo komunikacijos apima gatves (kelius) ir kitus transporto statinius.

Gatvė (kelias) – vadovaujantis  LR kelių įstatymu, yra inžinerinis statinys, skirtas transporto priemonių ir pėsčiųjų eismui, esantis miesto teritorijoje, paprastai turintis pavadinimą ir apima žemės sankasą, važiuojamąją dalį, kelkraščius, skiriamąją juostą, kelio griovius ir kitas vandens nuleidimo sistemas, sankryžas, sustojimo aikšteles, poilsio aikštelės, pėsčiųjų ir dviračių takus, kelio statinius, technines eismo reguliavimo priemones, želdinius, esančius kelio juostoje, kelio oro sąlygų stebėjimo ir transporto eismo apskaitos, apšvietimo ir kiti įrenginius su šių elementų užimama žeme.

Kiti transporto statiniai – tiltai, viadukai, estakados, pėsčiųjų tiltai, tuneliai, aikštės, kelių pralaidos, lynų keliai, atraminės sienelės, praginos, triukšmą slopinančios sienelės, gyvūnijos atitvarai, platformos, pervažos, užtveriamieji statiniai ir įrenginiai, pridengtos ir požeminės perėjos, (išskyrus kelius ir geležinkelio kelius) ir kiti, kurie nėra pastatai.

**2. TEISINĖ BAZĖ**

Tiekėjas, vykdydamas savo veiklą, vadovaujasi šiais aktualios redakcijos dokumentais:

* Lietuvos Respublikos kelių įstatymu;
* Lietuvos Respublikos statybos įstatymu;
* STR 1.06.01:2016 „Statybos darbai. Statinio statybos priežiūra“
* STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“
* TR 2.01:2019 „Automobilių kelių ir geležinkelio tiltų ir tunelių projektavimas“;
* STR 1.01.04:2015 „Statybos produktų, neturinčių darniųjų techninių specifikacijų, eksploatacinių savybių pastovumo vertinimas, tikrinimas ir deklaravimas. Bandymų laboratorijų ir sertifikavimo įstaigų paskyrimas. Nacionaliniai techniniai įvertinimai ir techninio vertinimo įstaigų paskyrimas ir paskelbimas“
* STR 1.04.04:2017 „Statinio projektavimas, projekto ekspertizė“
* STR 1.02.01:2017 „Statybos dalyvių atestavimo ir teisės pripažinimo tvarkos aprašas“
* STR 1.01.03:2017 „Statinių klasifikavimas“
* STR 1.01.08:2002 „Statinio statybos rūšys“;
* STR 1.04.02:2011 „Inžineriniai geologiniai ir geotechniniai tyrimai“;
* STR 2.06.04:2014 „Gatvės ir vietinės reikšmės keliai. Bendrieji reikalavimai.”;
* STR 1.01.01:2005 "Kultūros paveldo statinio tvarkomųjų statybos darbų reglamentai"
* Su konkrečiais statybos darbų objektais susijusių kitų statybos techninių reglamentų aktualiomis redakcijomis;
* Kelių direkcijos interneto tinklapyje adresu https://lakd.lt/normatyviniai-dokumentai pateiktų statybos normatyvinių dokumentų (metodinių nurodymų, techninių reikalavimų aprašų, rekomendacijų, projektavimo ir statybos taisyklių) aktualiomis redakcijomis;
* objektų projektine dokumentacija;
* rangos sutarčių sąlygomis;
* paslaugų sutarties sąlygomis;
* Užsakovo papildomai nurodytais statybos techniniais reglamentais, standartais, instrukcijomis, metodikomis bei kitais normatyviniais statybos techniniais dokumentais.
* Kitais paslaugų teikimą reglamentuojančiais teisės aktais ir dokumentais.
* Tiekėjui privalomi ir visi sutarties vykdymo metu naujai priimti teisės aktai, jeigu jie susiję su vykdomos sutarties įgyvendinimu.

**3. REIKALAVIMAI DARBUOTOJAMS**

**3.1. Techninės priežiūros grupė**

Tiekėjas, atsižvelgdamas į rangos darbų apimtis, paskiria reikiamą skaičių statinio statybos techninių prižiūrėtojų (bendrosios statinio statybos techninės priežiūros vadovų), atestuotų ypatingų statinių susisiekimo komunikacijų: kelių ir (arba) kitų transporto statinių srityje (priklausomai kokioje statinių grupėje vykdys techninę priežiūrą) techninių prižiūrėtojų arba įgijusių teisę eiti šias pareigas.

Darbuotojai, kurie atlieka svarbiausią vaidmenį vykdant paslaugų sutartį, yra vadinami pagrindiniais darbuotojais. Teikiant paslaugas pagal Tarptautinės inžinierių konsultantų federacijos (FIDIC) standartines statybos sutartis pagrindinis darbuotojas yra FIDIC inžinierius.

Pagrindinių darbuotojų kvalifikacijos reikalavimai yra nustatyti pirkimo dokumentuose. Šiuos reikalavimus pagrindiniai darbuotojai turi tenkinti visu paslaugų sutarties laikotarpiu.

Kai vykdomi specialieji statybos darbai, tiekėjas savo vadovo įsakymu paskiria specialiosios statinio statybos techninės priežiūros vadovus (nepagrindinius darbuotojus). Įsakymų ir paskirtų specialiosios statinio statybos techninės priežiūros vadovų kvalifikacijos atestatų kopijos pateikiamos Užsakovui.

Kai darbai vykdomi kultūros paveldo objekto teritorijoje, jo apsaugos zonoje, kultūros paveldo vietovėje, Tiekėjas turi paskirti techninės priežiūros vadovus, turinčius teisę vykdyti priežiūrą tokiose vietose. Jei yra atliekami tvarkybos darbai turi būti paskirtas atestuotas tvarkybos darbų techninis prižiūrėtojas.

Tiekėjas gali pasirinkti bei samdyti ir kitus (nepagrindinius) paslaugų sutarčiai įgyvendinti reikalingus darbuotojus. Tokie darbuotojai dirbs kaip statinio statybos techninio prižiūrėtojo (bendrosios ar specialiosios statinio statybos techninės priežiūros vadovo) pagalbininkai ir atsakys tik prieš jį. Reikalavimai nepagrindinių darbuotojų kvalifikacijai pirkimo dokumentuose nekeliami, todėl informacija apie nepagrindinius darbuotojus neturi būti įtraukta į tiekėjo pasiūlymą.

Techninės priežiūros grupė turi būti sudaryta taip, kad laiku būtų atliekamos visos šioje techninėje specifikacijoje, konkrečių statybos darbų sutarčių sąlygose, kituose statybos techninę priežiūrą reglamentuojančiuose teisės aktuose ir normatyviniuose dokumentuose nurodytos funkcijos bei užtikrintas pagrindinių darbuotojų pavadavimas jų atostogų, komandiruočių ar ligos metu, taip pat esant kitoms nenumatytoms aplinkybėms.

**4. TIEKĖJO FUNKCIJOS**

**4.1. Statinio statybos techninė priežiūra**

Paslaugos turi būti teikiamos vadovaujantis aktualia statybos įstatymo, statybos techninių reglamentų redakcija ir kitais, aktualiais statinio statybos techninės priežiūros paslaugų teikimą reglamentuojančiais teisės aktais, statybos rangos sutarties sąlygomis bei užsakovo pateikta projektine dokumentacija, atliekant visų užsakovo projektinėje dokumentacijoje nurodytų, bendrųjų ir/ar specialiųjų statinio statybos darbų bendrąją ir/ar specialiąją statinio statybos techninę priežiūrą, tvarkybos darbų priežiūrą.

Jeigu konkursai statybos darbams pirkti vykdomi pagal Tarptautinės inžinierių konsultantų federacijos (FIDIC) nustatytas konkurso organizavimo procedūras arba kitų tarptautinių organizacijų nustatytas specialiąsias pirkimo procedūras ir statybos rangos sutartys parengiamos ir sudaromos naudojantis FIDIC arba kitų tarptautinių organizacijų standartinėmis statybos sutarčių sąlygomis, statinio statybos techninė priežiūra atliekama paskiriant inžinierių. Šiuo atveju inžinieriaus pareigos, teisės ir atsakomybė yra nustatomos rangos sutarties sąlygose, tačiau techninė priežiūra vykdoma vadovaujantis šios sutarties sąlygomis.

Paslaugų teikimo vieta – Kauno miesto savivaldybė.

Statinio statybos techninis prižiūrėtojas savo veiklos rezultatus įformina, įrašydamas reikalavimus statybos darbų žurnale arba pasirašydamas (vizuodamas) dokumentus (statinių statybos darbų priėmimo aktus, paslėptų statybos darbų aktus, įrengimų ar transporto statinių (tiltų, viadukų, pralaidų, tunelių ir kt.) matavimų aktus, pridedant prie aktų bandymų protokolus ir pan.)

Pasirašydamas (vizuodamas) dokumentus parašu, statinio statybos techninis prižiūrėtojas privalo nurodyti kvalifikacijos atestato ar teisės pripažinimo dokumento numerį Statinio statybos techninio prižiūrėtojo parašas dokumentuose patvirtina jo reikalavimų vykdymą statinio statybos vadovui, dokumentų atitikimą projektinės dokumentacijos ir rangos sutarties reikalavimams, o priimant atliktus darbus – tų darbų būtiną normatyvinę kokybę ir dokumentuose nurodytų statybos darbų kiekių sutikimą su faktiškaisiais darbų kiekiais, parašas ant statybos darbų kainos nustatymo dokumentų patvirtina, kad statybos darbų kaina yra pagrįsta ir atitinka sutarties sąlygas.

**Statinio statybos techninis prižiūrėtojas privalo**:

1. Vykdyti funkcijas nurodytas statybos techniniame reglamente STR 1.06.01:2016 „Statybos darbai. Statinio statybos priežiūra“;
2. Išanalizuoti statybos darbų pirkimo ir sutarties dokumentus, pateikti savo pastabas ir komentarus bei identifikuoti galimą riziką susijusią su darbų atlikimo terminais bei tinkamu statybos darbų vykdymu;
3. tikrinti, kad statyba būtų atliekama pagal statinio projektą. Pastebėjus, kad statinio projekto sprendiniai arba darbų kiekiai neatitinka faktiškų statybos sąlygų, ar dėl kitų priežasčių negali būti realizuojami, informuoti raštu ar el. paštu visus statybos dalyvius dėl poreikio tikslinti projektinius sprendinius statybos darbų sutarties sąlygose nustatyta tvarka, dalyvauti rengiant ir įforminant darbų pakeitimą.
4. statybos darbų sutarties įgyvendinimo metu dėl paaiškėjusių statybos darbų sutartyje nurodytų darbų kiekių ir (ar) projektinių sprendinių netikslumų, dėl kurių neįmanoma sutarties užbaigti tinkamai, reikalingų papildomų ir (ar) neatliekamų darbų, statinio statybos techninis prižiūrėtojas nuo su tuo susijusių dokumentų gavimo iš suinteresuotos šalies momento privalo nedelsiant, bet ne vėliau kaip per 3 (tris) darbo dienas, išnagrinėti gautą informaciją ir pateikti argumentuotą įvertinimą pritariant ar nepritariant dėl papildomų ir (ar) neatliekamų darbų pagrįstumo ir būtinumo;

4.1. detaliai išnagrinėti konkurso metu pateiktus klausimus ir atsakymus, įvertinti pirminius projektinius sprendinius (projekto techninėje specifikacijoje, aiškinamajame rašte ir (ar) brėžiniuose, kitose projekto dalyse), identifikuojant ar rangovas galėjo/negalėjo nusimatyti ir įsivertinti siūlomo pakeitimo statybos darbų sutarties sudarymo metu;

4.2. detaliai išnagrinėti ir įvertinti projekto vykdymo priežiūros vadovo ir rangovo siūlymus dėl objekte ar projekte identifikuotų problemų, patikrinti siūlomus projektinius sprendinius ir rangovo papildomų ir (ar) neatliekamų darbų kiekius bei įkainius, pateikiant argumentuotą įvertinimą statybos dalyviams;

4.3. teikiant argumentuotą įvertinimą, statybos dalyviams nurodyti ar problema objekte iškilo ne dėl rangovo netinkamų veiksmų arba neveikimo;

4.4. patikrinti ir parašu patvirtinti rangovo parengtą galutinių darbų kiekių tikslinimo žiniaraštį (statybos darbų sutartyje nurodytus kiekius, faktiškai atliktų darbų kiekius, nurodytus išpildomojoje dokumentacijoje ir nustatytus kiekių skirtumus);

4.5. detaliai išnagrinėti ir įvertinti rangovo siūlomą papildomą terminą papildomų darbų atlikimui;

4.6. patikrinti ir parašu patvirtinti rangovo parengtus darbų kainos nustatymo dokumentus;

4.7. kontroliuoti parengto darbų pakeitimo turinį bei netvirtinti darbų pakeitimo, jei randama klaidų ar neatitinka rangos sutarties sąlygų, Viešųjų pirkimų įstatymo ir kitų teisės aktų reikalavimų.

1. kontroliuoti, kad visi statinio projekto pakeitimai būtų atlikti ir įforminti teisės aktų ir statybos darbų sutarties sąlygose nustatyta tvarka, o jei keičiami projektiniai sprendiniai, kurie buvo ekspertuoti, informuoti Užsakovą apie būtinumą atlikti statinio projekto papildomą ekspertizę. Jei pakeisti projektiniai sprendiniai neįteisinti nustatyta tvarka, sustabdyti tos dalies, kurios projektiniai sprendiniai buvo keičiami, statybos darbus;
2. gavus iš bet kurio statybos dalyvio informaciją, per 1 (vieną) darbo dieną patikrinti teisės aktų ir sutarčių sąlygose nustatyta tvarka įformintų galutinių (kai pagal STR1.04.04:2017 „Statinio projektavimas, projekto ekspertizė“ 45 punkto nuostatas rengiamas naujos laidos projekto sprendinių dokumentas iki statybos užbaigimo procedūrų pradžios) projekto sprendinių keitimų, papildymų ir (ar) taisymų išleistas naujas laidas ir apie neatitikimus raštu informuoti visus statybos dalyvius, nesant neatitikimų, raštu informuoti Užsakovą dėl pritarimo;
3. kontroliuoti statybos metu naudojamų statybos produktų bei įrenginių kokybę ir neleisti jų naudoti, jeigu jie neatitinka statinio projekto, normatyvinių statybos techninių dokumentų, normatyvinių statinio saugos ir paskirties dokumentų reikalavimų, taip pat jei jiems nepateikti kokybę patvirtinantys dokumentai;
4. nuo numatomų naudoti gaminių ir (ar) medžiagų atitikties dokumentų gavimo iš rangovo momento ne vėliau kaip per 1 (vieną) darbo dieną juos išnagrinėti ir pateikti rangovui pastabas, jei tokių yra.
5. derinti asfalto mišinių, grunto stiprinimo, grunto pagerinimo ir betono mišinių tipo bandymų ataskaitas, pasirašant parašu. Suderintos asfalto mišinių, grunto sustiprinimo, grunto pagerinimo ir betono mišinių tipo bandymo ataskaitos turi būti įkeltos į statybos darbų žurnalą;
6. pradedant vykdyti statybos rangos sutartį išnagrinėti ir raštiškai patvirtinti (vizuojant) rangovo pateiktą detalią darbų programą (darbų grafiką), arba ne vėliau kaip per 3 darbo dienas nuo darbų programos (darbų grafiko) gavimo iš rangovo momento pateikti pastabas (jei tokių yra), ir teikti Užsakovui galutiniam derinimui (reikalavimai statybos rangovui detalizuojami statybos rangos sutarčių sąlygose). Esant poreikiui, statybos rangos sutarties vykdymo metu išnagrinėti ir raštiškai patvirtinti (vizuojant) statybos rangovo atnaujintą darbų vykdymo programą (darbų grafiką) ne vėliau kaip per 1 (vieną) darbo dieną. Nuolatos kontroliuoti statybos rangovo darbų vykdymo programos (darbų grafiko) eigą. Nustačius žymius nukrypimus nuo suderintos aktualios darbų vykdymo programos (darbų grafiko), nedelsiant apie tai informuoti Užsakovą;
7. tikrinti statybos rangovo pateiktą statybos darbų technologijos projekto atitikimą STR 1.06.01:2016 „Statybos darbai. Statinio statybos priežiūra“, kitiems galiojantiems teisės aktams ir normatyviniams dokumentams, projektinei dokumentacijai ir pritarti pasirašant parašu arba, esant neatitikimams, gražinti tikslinti rangovui;
8. Tiekėjas statybos laikotarpiu (išskyrus žiemos mėnesius, kai statybos darbai sulėtėja arba visai sustabdomi) visuose objektuose turi užtikrinti bent vieno statinio statybos techninės priežiūros vadovo nuolatinį tiesioginį dalyvavimą objekto statybos procese (jei reikia - įrengti darbo vieta statybvietėje).
9. vykdant statybos darbus kiekvieną dieną lankytis objekte; kontroliuoti ir reguliariai tikrinti statybos darbų vietų nužymėjimo, aptvėrimų, eismo organizavimo reikalavimų laikymąsi ir fiksuoti statybos darbų žurnale (t. y. ar užtikrinami privažiavimai, ar įrengti visi numatyti kelio ženklai, ar išlaikyti nustatyti atstumai, pločiai ir bendras ruožo ilgis bei, jei buvo numatyta, ar tinkamai veikia šviesoforai, yra dangos ženklinimas, ar veikia apšvietimas tamsiu paros metu ir pan.), statybos rangos sutartyje numatytos rangovo perimtos statybvietės ir joje esančio turto priežiūros, nedelsiant, bet ne vėliau kaip per 1 (vieną) darbo dieną apie nustatytus neatitikimus informuoti Užsakovą;
10. kontroliuoti leidimo riboti eismą galiojimo terminus informuoti Užsakovą apie jų pratęsimo (pakeitimo) būtinumą;
11. pateikti Užsakovui reikalingų kontrolinių bandymų sąrašą, kuriuos turi atlikti akredituota laboratorija, jame nurodydamas kontrolinių bandymų rūšis ir kiekius konkrečiam objektui, tai pagrįsdamas normatyviniais dokumentais, taip pat esant pagrįstiems įtarimams dėl Rangovo naudojamų medžiagų (produktų) ar atliktų darbų kokybės, Užsakovui nurodo reikalingų papildomų bandymų poreikį.
12. Užtikrinti, kad laiku būtų atliekami normatyviniuose dokumentuose ir projektinėje dokumentacijoje nurodyti reikalingi matavimai ir bandymai,
13. atlikti kontrolinius bandymus/matavimus, kurie nurodyti statybos normatyviniuose dokumentuose ir projektinėje dokumentacijoje, tačiau nėra akredituoti (pvz. siūlių plotis, taisyklingumas) ir pateikti išvadas Užsakovui dėl atitikimo;
14. Iš statybos rangovo gavus pranešimą apie numatomą užbaigto statybos darbo ar darbo dalies pridavimą, ne vėliau kaip per 1 darbo dieną el. paštu pateikti Užsakovo nurodytai įmonei (laboratorijai) užsakymą atlikti reikalingus bandymus ir/ar tyrimus. Per statybos rangos sutartyje nustatytą terminą iš statybos rangovo negavus tokio pranešimo, nedelsiant apie tai informuoti Užsakovą;
15. tikrinti ir pasirašyti (vizuoti) Užsakovo nustatyta tvarka statybos rangovo parengtus ir pateiktus apmokėti statybos darbų atlikimo dokumentus tik tada, kai juose nurodyti statybos darbų kiekiai atitinka faktiškuosius, atlikti statybos darbai atitinka statinio normatyvinės kokybės reikalavimus bei kai juos pasirašė specialiosios techninės priežiūros vadovai (kai specialioji statinio statybos techninė priežiūra privaloma). Jei statybos darbų atlikimo dokumentuose nurodyti statybos darbų kiekiai neatitinka faktiškųjų arba kai šių faktinių kiekių nepatvirtino bendrosios ar specialiosios statinio statybos techninės priežiūros vadovai, gražinti tikslinti rangovui;
16. Užsakovui kreipiantis, atsakingai nagrinėti rangovo argumentus netaikyti statybos darbų sutartyje numatytų netesybų (delspinigių) dėl pagrįstų aplinkybių ir pateikti Užsakovui kompetentingą, argumentuotą bei faktinėmis aplinkybėms pagrįstą siūlymą dėl pritarimo ar nepritarimo rangovo prašymui;
17. ne vėliau kaip per 1 (vieną) darbo dieną nuo rangovo kreipimosi išnagrinėti, atsakingai priimti sprendimus ir derinti arba argumentuotai atmesti rangovo kreipimąsi dėl bet kokių statybos (rangos) darbų vykdymo darbų atlikimo sustabdymo laikotarpiu, kai ši nuostata taikoma statybos darbų sutartyje. Techninis prižiūrėtojas, suderinęs tokį rangovo kreipimąsi įpareigojamas visais atvejais stebėti situaciją, oro sąlygas ir kontroliuoti projekto, statybos technologijų ir normatyvinių statybos techninių dokumentų reikalavimų tinkamą vykdymą, rangovui vykdant statybos darbus suderintu terminu technologinės pertraukos metu. Pažymėtina, jog rangovas turi besąlygiškai garantuoti atliekamų statybos darbų kokybę ir, esant poreikiui, taikyti specialias priemones kokybei užtikrinti. Jeigu rangovas to nevykdo, stabdyti statybos darbų vykdymą, neatsižvelgiant į ankstesnį suderinimą;
18. pagal statybos normatyvinių dokumentų reikalavimus visa apimtimi visiems objektams apskaičiuoti pinigines išskaitas statybos rangovui už ribinių verčių ir leistinų nuokrypių nesilaikymą, šias paskaičiuotas ir parašu patvirtintas išskaitas el. paštu pateikti Užsakovui, kartu pridedant atliktų kontrolinių laboratorinių bandymų ir tyrimų rezultatų suvestinę bei tuos protokolus, pagal kuriuos buvo apskaičiuotos piniginės išskaitos;
19. Jei rangos sutartyse numatytas 3D ar BIM technologijų naudojimas, kontroliuoti technologijų naudojimą ir tikrinti pagal šias technologijas parengtą išpildomąją dokumentaciją;
20. ne vėliau kaip per 2 (dvi) darbo dienas išnagrinėti rangovo pateiktus prašymo dėl rangos darbų vykdymo sustabdymo (kai ši sąlyga yra numatyta rangos sutartyje) dokumentus ir pateikti Užsakovui kompetentingą ir pagrįstą siūlymą dėl pritarimo ar nepritarimo šiam prašymui.
21. atlikti bendrosios (bendrųjų statybos darbų) statinio statybos techninės priežiūros funkcijas, koordinuoti specialiąją (specialiųjų statybos darbų) ir tvarkybos darbų statinio statybos techninę priežiūrą (kai pagal teisės aktus privaloma) ir jos vadovų veiklą. Reikalauti, kad specialiųjų statybos darbų aktus pasirašytų specialiosios statinio statybos techninės priežiūros vadovai, o tvarkybos darbų aktus atestuoti tvarkybos darbų techniniai prižiūrėtojai.
22. atlikti galutinę statybos objektų apžiūrą, parengti tų apžiūrų aktus (nurodant esminius ir/ar neesminius trūkumus bei rekomenduojant organizuoti, ar dėl esminių priežasčių neorganizuoti Užsakovo darbų priėmimo komisiją) ir juos patvirtintus el. paštu pateikti Užsakovui.
23. prižiūrėti objekte esančių nekilnojamųjų kultūros paveldo vertybių tvarkymo statybos darbus, organizuoti ir kontroliuoti unikalių, išliekamąją vertę turinčių elementų (saugotinų elementų) išsaugojimą vietoje bei laikinai išmontuojamų vertingų elementų saugojimą sandėliuose (saugyklose);
24. derinti Rangovų siūlomus mažosios architektūros elementus su statinio projekto vadovu ir Užsakovu;
25. kontroliuoti statybos rangovo saugos darbe ir aplinkos apsaugos reikalavimų laikymąsi, apie pastebėtus pažeidimus nedelsiant, bet ne vėliau kaip per 1 (vieną) darbo dieną, informuoti rangovą ir atitinkamas institucijas;
26. kontroliuoti tinkamą statybos darbų žurnalų pildymą statybos techninio reglamento STR 1.06.01:2016 „[Statybos darbai. Statinio statybos priežiūra](http://www.vtpsi.lt/node/3168)“ nustatyta tvarka, nedelsiant apie nustatytus neatitikimus informuoti rangovą ir Užsakovą;
27. kontroliuoti, kad į statybos darbų žurnalą įrašyti techninės priežiūros, statinio projekto vykdymo priežiūros, viešojo administravimo subjektų, atliekančių statybos valstybinę priežiūrą, reikalavimai bei statinio saugos ir paskirties reikalavimų valstybinės priežiūros institucijų reikalavimai būtų įvykdyti nurodytais terminais, nedelsiant apie nustatytus neatitikimus informuoti rangovą ir Užsakovą;
28. statybos rangovui raštu informavus apie aplinkybes, kurios gali turėti neigiamos įtakos darbų atlikimo terminui, kokybei arba kainai, raštu Užsakovui patvirtinti statybos rangovo nurodytų aplinkybių pagrįstumą arba raštu informuoti apie šių aplinkybių nepagrįstumą;
29. statybos darbų proceso eigoje sukelti aktualius kontrolinių laboratorinių bandymų protokolus į statybos darbų žurnalą;
30. kviesti projekto vykdymo priežiūros atstovus į pasitarimus, apžiūras ir kontroliuoti, kad projekto vykdymo priežiūros atstovai savo darbo rezultatus įrašytų į statybos darbų žurnalą. Nevykdant projekto vykdymo priežiūros atstovams aukščiau išdėstytų pareigų, nedelsiant informuoti Užsakovą;
31. Reguliariai tikrinti rangovo taisomus trūkumus bei defektus ir dalyvauti sprendžiant klausimus vadovaujantis statybos darbų sutarties sąlygomis;
32. Statinio garantiniu laikotarpiu dalyvauti Užsakovo organizuojamose apžiūrose, rengti defektinius aktus;
33. Užsakovui pranešus apie pastebėtus defektus, patikrinti, įvertinti ir patarti dėl būtinų veiksmų defektams pašalinti;
34. vykdyti kitus pagrįstus, neprieštaraujančius sutartiniams įsipareigojimams ir teisės aktų reikalavimams perkančiosios organizacijos nurodymus.
35. statybos (rangos) objekte rangovui išmontavus tinkamus tolesnei eksploatacijai elementus (kai tai numatyta rangos sutartyje), jų kiekį užfiksuoti rangovo parengtame perdavimo akte.
36. kontroliuoti ar rangovas atlieka privalomus vidinės kontrolės bandymus ir talpina užpildytus vidinės kontrolės žiniaraščius į statybos žurnalą. Techninis prižiūrėtojas privalo statybos darbų žurnale prie rangovo įrašų įrašyti pastabą dėl rangovo pateiktų duomenų teisingumo. Jei rangovas nesilaiko šių numatytų reikalavimų techninis prižiūrėtojas neužsako kontrolinių laboratorinių bandymų ir informuoja apie neatitikimą Užsakovą.
37. fiksuoti technologinius procesus vaizdą fiksuojančiu įrenginiu ir Užsakovui paprašius, pateikti šią informaciją.
38. kontroliuoti, kad laiku būtų užsakytos ir atliktos sumontuotų inžinerinių statinių geodezinės nuotraukos, statybvietės suplanavimo bei tvarkymo darbų įvykdymo brėžiniai, neleisti užpilti gruntu inžinerinių statinių tol, kol neužfiksuota jų tikroji padėtis; kontroliuoti, kad laiku ir pagal nustatytus reikalavimus būtų rengiama kita statybos vykdymo dokumentacija;
39. dalyvauti visuose objektuose atliekamuose bandymuose, kurių rezultatai atspindi paslėptų darbų kokybę ir juos fiksuoti fotonuotraukose;
40. tuo atveju, kai statybvietėje dirba daugiau negu vienas rangovas (įskaitant kitų Užsakovų rangovus), paskirti saugos ir sveikatos koordinatorių ir vykdyti jam nustatytas funkcijas bei koordinuoti visų rangovų atliekamus darbus;
41. Statybos įstatyme nustatytais atvejais per Lietuvos Respublikos statybos leidimų ir statybos valstybinės priežiūros informacinę sistemą „Infostatyba“ arba raštu Valstybinei teritorijų planavimo ir statybos inspekcijai prie Aplinkos ministerijos pateikti informaciją apie numatomą statybos pradžią ir pasamdytą ar paskirtą rangovą, statinio projekto vykdymo priežiūros vadovą, statinio statybos vadovą, statinio statybos techninį prižiūrėtoją ne vėliau kaip prieš vieną darbo dieną iki statybos pradžios, apie naujo rangovo, statinio projekto vykdymo priežiūros vadovo, statinio statybos vadovo ir statinio statybos techninio prižiūrėtojo pasamdymą ar paskyrimą ne vėliau kaip per 3 darbo dienas nuo jų pasamdymo ar paskyrimo dienos;
42. Koordinuoti visą atitinkamą korespondenciją tarp rangos proceso dalyvių ir teikti išvadas, pastabas, rengti atsakymus, protokoluoti susirinkimus;
43. Patikrinti tinkamumą ir autentiškumą visų sertifikatų, užtikrinimų, garantijų ir kitų dokumentų, kuriuos rangovai privalo pateikti pagal statybos darbų sutarties sąlygas;
44. Kontroliuoti Rangos sutartyse numatyto atlikimo užtikrinimo bei sutartyse numatytų draudimų galiojimo laiko terminus ir savalaikiai įpareigoti rangovus juos pratęsti;
45. Kontroliuoti, kad visa rangovams privaloma dokumentacija (pažymos, garantijos, ataskaitos ir kt.) būtų parengta ir pateikta Užsakovui pagal nustatytus reikalavimus;
46. kontroliuoti, ar statybos darbus vykdo tik tie pagrindinių statybos sričių vadovai (statybos vadovai, specialiųjų statybos darbų vadovai, projekto ir projekto dalių vadovai bei projekto ir projekto dalių vykdymo priežiūros vadovai, kiti specialistai), kurie buvo nurodyti statybos rangovo pasiūlyme ar papildomai suderinti, apie nustatytus neatitikimus raštu informuoti Užsakovą. Nagrinėti, atsakingai priimti sprendimus ir teikti Užsakovui galutiniam derinimui keičiamų ir/ar naujai pasitelkiamų statinio statybos techninės veiklos pagrindinių sričių vadovų kandidatūras.
47. kontroliuoti, ar statybos darbus vykdo tik tie subrangovai, kurie buvo nurodyti statybos rangovo pasiūlyme ar papildomai suderinti, apie nustatytus neatitikimus raštu nedelsiant informuoti Užsakovą. Nagrinėti, atsakingai priimti sprendimus ir teikti Užsakovui galutiniam derinimui statybos rangovo atsisakomus, keičiamus ir/ar naujai pasitelkiamus subrangovus.
48. Teikti nepriklausomą konsultaciją Užsakovui dėl ginčų, padėti rangovui ir užsakovui rasti greičiausią, pagrįstą ir protingą ginčytinos situacijos sprendimo būdą, atsižvelgdamas į statybos darbų baigimą laiku – pagal grafiką;
49. Konsultuoti užsakovą dėl sulaikomų pinigų ir garantijų gražinimo rangovui

Susirašinėjimas, ataskaitos, patikrinimo aktai, paslėptų ir tarpinių darbų priėmimo aktai ir kiti dokumentai įforminami lietuvių kalba. Darbinė bendravimo kalba – lietuvių kalba. Užsakovas už vertimo paslaugas papildomai neapmoka.

**4.2. Statybos techninio prižiūrėtojo teisės ir atsakomybė**

Statinio statybos techniniai prižiūrėtojai, be nurodytų *STR 1.06.01:2016 „*[*Statybos darbai. Statinio statybos priežiūra*](http://www.vtpsi.lt/node/3168)“, turi šias teises:

1. atstovauti (be papildomo įgaliojimo) perkančiajai organizacijai pagal *STR 1.06.01:2016 „*[*Statybos darbai. Statinio statybos priežiūra*](http://www.vtpsi.lt/node/3168)“ nustatytą kompetenciją sprendžiant statybos techninės priežiūros klausimus su valstybės ir savivaldos institucijomis, juridiniais ir fiziniais asmenimis;
2. nustačius, kad statinio projekto sprendiniai neatitinka faktiškų statybos sąlygų arba dėl kitų priežasčių negali būti realizuojami, neleisti (įrašant į statybos darbų žurnalą) statybos rangovui tokių statinio projekto sprendinių realizuoti ir kreiptis į projektuotoją dėl šių statinio projekto sprendinių koregavimo;
3. reikalauti (įrašant į statybos darbų žurnalą), kad statybos rangovas nurodytais terminais pateiktų atliktų statybos ir montavimo darbų, panaudotų statybos medžiagų, gaminių, produktų ir/ar įrenginių kokybę ir atitiktį patvirtinančius dokumentus;
4. reikalauti (įrašant į statybos darbų žurnalą), kad statybos rangovas nurodytais terminais pašalintų nustatytus statybos darbų žurnalo pildymo trūkumus;
5. kviesti statybos projekto vykdymo priežiūros atstovus į pasitarimus ir į statybos objektą;
6. reikalauti, kad statybos projekto vykdymo priežiūros atstovai darytų įrašus statybos žurnale, o jiems nesilaikant reikalavimų, informuoti Užsakovą;
7. reikalauti (įrašant į statybos darbų žurnalą) statybos rangovą naudoti **3D ar BIM technologijas ir pateikti tikrinimui 3D ar BIM išpildomąją dokumentaciją**, jei tai buvo numatyta statybos rangos sutartyje;
8. reikalauti (įrašant į statybos darbų žurnalą), kad statybos rangovas nurodytais terminais pašalintų statinio projekto, statybos normatyvinių dokumentų bei normatyvinių statinio saugos ir paskirties dokumentų reikalavimų pažeidimus;
9. sustabdyti (įrašant į statybos darbų žurnalą) statybos darbus teisės aktų reikalavimų nustatytais atvejais ir tvarka, arba jei statybos darbai vykdomi ne pagal statinio projektą ar pakeisti statinio projekto sprendiniai neįteisinti teisės aktų nustatyta tvarka;
10. jei statybos rangovas nevykdo kurių nors teisėtų reikalavimų arba sutartinių įsipareigojimų, nurodyti (įrašant į statybos darbų žurnalą) statybos rangovui įvykdyti šiuos reikalavimus arba sutartinius įsipareigojimus per pagrįstai tinkamą laiką ir nedelsiant apie tai informuoti Užsakovą.

Statinio statybos techniniai prižiūrėtojai taip pat, be nurodytų *STR 1.06.01:2016 „*[*Statybos darbai. Statinio statybos priežiūra*](http://www.vtpsi.lt/node/3168)“, turi teisę atsisakyti:

1. pasirašyti paslėptų statybos darbų ir statinio konstrukcijų patikrinimo, šių konstrukcijų bei inžinerinių tinklų išbandymo, priėmimo, statybos darbų įvykdymo aktus bei kitus statybos vykdymo dokumentus, neatitinkančius statinio normatyvinės kokybės (statybos normatyvinių dokumentų bei normatyvinių statinio saugos ir paskirties dokumentų) reikalavimų, apie tai įrašant į statybos darbų žurnalą ir raštu informuojant Užsakovą;
2. vizuoti užmokesčio už atliktus statybos darbus dokumentus, jeigu darbai atlikti pažeidžiant statinio projekto, normatyvinių statybos techninių dokumentų, normatyvinių statinio saugos ir paskirties dokumentų arba statybos rangos sutarčių reikalavimus, apie tai raštu informuojant Užsakovą;
3. vykdyti valstybės ir savivaldos institucijų, juridinių (tarp jų perkančiosios organizacijos ar statybos rangovo) ir/ar fizinių asmenų reikalavimus, jei jie prieštarauja teisės aktų reikalavimams.

Statinio statybos techniniai prižiūrėtojai gali kreiptis į viešojo administravimo subjektų, atliekančių statybos valstybinę priežiūrą, teisėsaugos bei kitas institucijas, jei nevykdomi jo teisėti reikalavimai ar/ir pažeidžiami perkančiosios organizacijos interesai.

Statinio statybos techniniai prižiūrėtojai (bendrosios statinio statybos techninės priežiūros vadovai) ir specialiosios statinio statybos techninės priežiūros vadovai už *STR 1.06.01:2016 „*[*Statybos darbai. Statinio statybos priežiūra*](http://www.vtpsi.lt/node/3168)*“*ir šioje techninėje specifikacijoje nurodytų pareigų nevykdymą ar netinkamą vykdymą atsako teisės aktų nustatyta tvarka.

Statinio statybos techniniai prižiūrėtojai taip pat atsako už kitas savo veiklos neigiamas pasekmes, kurios atsirado pažeidus *STR 1.06.01:2016 „*[*Statybos darbai. Statinio statybos priežiūra*](http://www.vtpsi.lt/node/3168)*“* reikalavimus arba jais nepasinaudojus.

**5. LABORATORINIAI TYRIMAI IR BANDYMAI**

Vykdant statybos darbų techninę priežiūrą, reikia kontroliuoti statybos darbams naudojamų ~~kelių~~ statybinių medžiagų, jų mišinių, įrenginių, įrangos, bei gaminių ir dirbinių atitikimą projektui, privalomiesiems kelių statinių ir tiesinių bei kitų normatyvinių dokumentų reikalavimams. Tai nustatoma atliekant laboratorinius tyrimus ir bandymus.

Laboratorinių tyrimų ir bandymų kiekius ir reikalavimus jiems nustato atitinkamos rekomendacijos, statybos taisyklės, techninių reikalavimų aprašai, įrengimo taisyklės ir kiti statybos dokumentai. Techninis prižiūrėtojas pateikia užsakovui reikalingų kontrolinių bandymų sąrašą, jame nurodydamas kontrolinių bandymų rūšis ir kiekius konkrečiam objektui, tai pagrįsdamas normatyviniais dokumentais, taip pat esant pagrįstiems įtarimams dėl rangovo naudojamų medžiagų (produktų) ar atliktų darbų kokybės, užsakovui nurodo reikalingų papildomų bandymų kiekį. Užsakovas suderinęs reikalingų kontrolinių sąrašą, sudaro susitarimą su parinkta akredituota laboratorija ir pateikia tiekėjui susitarimo kopiją.

Užsakovui pageidaujant, Techninis prižiūrėtojas dalyvauja Rangovams atliekant vidinės kontrolės bandymus.

Siekiant kokybiškai vykdyti statybos techninę priežiūrą, užsakymus laboratoriniams tyrimams ir bandymams atlikti tiekėjas turi: iš statybos rangovo gavus pranešimą apie numatomą bet kurio statybos darbų technologinio proceso pradžią ar pabaigą, – ne vėliau kaip per **2 darbo dienas,** o iš statybos rangovo gavus pranešimą apie numatomą užbaigto statybos darbo ar darbo dalies pridavimą, – ne vėliau kaip per **1 darbo dieną** el. paštu pateikti perkančiosios organizacijos nurodytai įmonei (laboratorijai) užsakymą ir kopiją (CC) Užsakovo atsakingam darbuotojui, neviršydamas susitarime nurodytų bandymų.

Tiekėjo darbas turi būti suplanuotas ir organizuojamas taip, kad kiekvieno atskiro objekto sutarties įgyvendinimo metu, vadovaujantis statybos normatyviniuose dokumentuose esančiomis normomis ir rekomendacijomis, statybos objektams būtų užsakyti atlikti visi būtini laboratoriniai tyrimai ir bandymai bei laiku el. paštu pateikti užsakymai perkančiosios organizacijos nurodytai įmonei (laboratorijai).

Perkančiosios organizacijos nurodytai įmonei (laboratorijai) atlikus reikiamus tyrimus ir bandymus, tiekėjas įgauna teisę gauti šių tyrimų ir bandymų rezultatus, kurių dokumentų kopijas nurodyta įmonė (laboratorija) el. paštu pateiks tiekėjui ne vėliau kaip per **1 darbo dieną** nuo tų bandymų protokolo įforminimo datos, o dokumentų originalus nurodyta įmonė (laboratorija) tiekėjui pateiks tiesiogiai, paštu arba per kurjerį ne vėliau, kaip per **5 darbo dienas** nuo tų bandymų protokolo įforminimo datos. Tiekėjas turi teisę iš nurodytos įmonės (laboratorijos) gauti per ataskaitinį mėnesį atliktų laboratorinių tyrimų ir bandymų tinkamai patvirtinto sąrašo kopiją.

**6. TIEKĖJO VEIKLOS ORGANIZAVIMAS**

Perkančioji organizacija pateikia tiekėjui jo veiklai vykdyti visą reikalingą informaciją ir dokumentus (t. y. projektinę dokumentaciją, statybos rangovo pasiūlymo kopiją, sutarties su rangovu, su projektuotoju kopiją, technines specifikacijas, brėžinius, pirkimo dokumentų priedus ir kitus reikalingus dokumentus).

Gavęs tokią informaciją, tiekėjas savo įmonės vadovo įsakymu paskiria reikiamą skaičių statinio statybos techninių prižiūrėtojų (bendrosios statinio statybos techninės priežiūros vadovų), specialiosios statinio statybos techninės priežiūros vadovų (kai pagal teisės aktus specialioji statinio statybos techninė priežiūra privaloma) ir jei reikalinga tvarkybos darbų techninių prižiūrėtojų. Įsakymo kopija (-os) el. paštu pateikiama (-os) perkančiajai organizacijai.

**Statinio statybos techninių prižiūrėtojų veikla prasideda juos paskyrus ir baigiasi, kai visiškai įvykdomi visi sutarties tikslai ir įsipareigojimai.**

Statinio statybos techninis prižiūrėtojas privalo dalyvauti statybos užbaigimo procedūrose.

Statinio statybos techninių prižiūrėtojų darbo laikas turi būti suplanuotas taip, kad būtų tinkamai ir laiku įvykdytos visos pirkimo sutartyje numatytos pareigos, užtikrintas visų numatytų dokumentų parengimas ir pateikimas perkančiajai organizacijai, statybos rangovo pateiktų dokumentų tikrinimas ir tvirtinimas.

Kiekvienas tiekėjo paskirtas pagrindinis darbuotojas turi būti pajėgus operatyviai ir kokybiškai teikti techninės priežiūros paslaugas jam priskirtame statybos objekte visu paslaugų teikimo laikotarpiu. Jei tiekėjo paskirtas pagrindinis darbuotojas neužtikrina šio įsipareigojimo, jis turi būti pakeistas kitu tiekėjo pasiūlyme nurodytu atitinkamos kvalifikacijos pagrindiniu darbuotoju, užtikrinančiu šį įsipareigojimą.

Esant poreikiui, bus rengiami perkančiosios organizacijos ir tiekėjo pasitarimai statybos techninės priežiūros veiklai apsvarstyti. Perkančiajai organizacijai pakvietus, tiekėjas privalės dalyvauti susitikimuose, posėdžiuose ar pasitarimuose.

Tiekėjas visais įmanomais būdais turi siekti apsaugoti perkančiosios organizacijos interesus ir užtikrinti tinkamą paslaugų teikimą kartu su perkančiosios organizacijos atsakingų darbuotojų pagalba.

**7. PASLAUGŲ sutarties valdymas**

**7.1. Paslaugų sutarties kontrolė**

Už projektų įgyvendinimą atsakingi Užsakovo darbuotojai turi teisę rengti patikrinimus statybos objektuose. Šie patikrinimai skirti statybos techninių prižiūrėtojų nuolatinio tiesioginio dalyvavimo objekto statybos procese kontrolei ir sutartinių pareigų atlikimo kontrolei. Patikrinimų metu gali būti patikrintas statybos žurnalų pildymas, statybos darbų dokumentuose nurodytų darbų kiekių atitikimas faktiniams ir kt. Tiekėjas, Užsakovui pareikalavus, tiekėjas turi pateikti įrodymus apie lankymąsi objekte ir paslaugų teikimo užtikrinimą.

**7.2. Susirašinėjimas**

Užsakovas ir tiekėjas susirašinėja lietuvių kalba. Visi pranešimai, sutikimai ir kita informacija laikomi galiojančiais ir įteiktais tinkamai, jeigu yra asmeniškai pateikti vienas kitam ir gautas patvirtinimas apie gavimą arba išsiųsti registruotu paštu, faksu, elektroniniu paštu (patvirtinant gavimą) paslaugų sutartyje nurodytais adresais ar fakso numeriais.

Jei pasikeičia tiekėjo (arba Užsakovo) adresas ir/ar kiti duomenys, jis turi informuoti Užsakovą (arba tiekėją) pranešdamas ne vėliau, kaip prieš 7 dienas. Šalis, nesilaikanti šių reikalavimų, neturi teisės į pretenziją ar atsiliepimą, jei kitos šalies veiksmai, atlikti remiantis paskutiniais žinomais jai duomenimis, prieštarauja paslaugų sutarties sąlygoms arba ji negavo jokio pranešimo, išsiųsto pagal tuos duomenis.

Bet kokiame su paslaugų sutartimi susijusiame raštiškame bendravime tarp Užsakovo ir tiekėjo turi būti nurodytas paslaugų sutarties (susitarimo) numeris ir pavadinimas. Tada, kai raštiško pranešimo gavimui yra terminas, siuntėjas turėtų paprašyti raštiško jo pranešimo gavimo patvirtinimo. Bet kokiu atveju siuntėjas turi imtis visų reikiamų priemonių tam, kad pranešimas būtų gautas.

**7.3. Tiekėjo aprūpinimas**

Paslaugoms suteikti tiekėjas turi būti apsirūpinęs būtina technika, patalpomis, transportu, ryšio priemonėmis, kompiuteriais ir kitomis priemonėmis, reikalingoms paslaugoms atlikti. Tiekėjas turi taip organizuoti darbą, kad užtikrintų perkančiosios organizacijos reikalaujamą privalomą buvimą statybvietėje (jei reikia – įrengta darbo vieta statybvietėje, atsižvelgiant į konkrečios statybos rangos sutarties sąlygas) ir operatyviai, kompetentingai atliktų reikiamus patikrinimus, užduotis, apžiūras, matavimus ir bandymus, laiku užsakytų medžiagų, mišinių, įrangos, įrenginių, ar/ir gaminių bandymus perkančiosios organizacijos nurodytoje įmonėje (laboratorijoje), laiku paimtų bandinius ir pristatytų juos į perkančiosios organizacijos nurodytą įmonę (laboratoriją).

**7.4. Tiekėjo dokumentų apskaita**

Paslaugų sutarties laikotarpiu tiekėjas turi registruoti ir saugoti visus gaunamus ir siunčiamus bei kitus veiklos dokumentus.

Tiekėjas turi teikti Užsakovui duomenis ar dokumentus, reikalingus vertinant jo įgyvendintą veiklą, patirtas išlaidas ir pasiektus rezultatus bei užtikrinti, kad teikiami dokumentai būtų sistemingai surūšiuoti, teisingi, aiškūs, atsekami, palyginami bei pakankami įgyvendintai veiklai pagrįsti.

Tiekėjas turi pateikti Užsakovo įgaliotiems asmenims ar bet kokiems objektų įgyvendinimo auditą atliekantiems įgaliotiems asmenims tokią su paslaugomis ir rangos darbais susijusią informaciją, kurios jie bet kuriuo metu pareikalautų ir leisti bet kuriuo pagrįstu metu atlikti įrašų ir apskaitos, susijusių su paslaugomis, patikrinimą ar auditą, ir pasidaryti jų kopijas paslaugų teikimo metu ar vėliau.

**8. ATASKAITOS**

### Ataskaitos apie teikiamas paslaugas Užsakovui teikiamos elektroniniu paštu ar kitomis su Užsakovu iš anksto suderintomis elektroninėmis sistemomis kiekvieną savaitę. Ataskaitoje Tiekėjas pateikia per ataskaitinį laikotarpį atliktus rangovų darbus ir jų kiekius, pastebėtus trūkumus ir jų pašalinimo būdus ir terminus, nukrypimus nuo grafiko ir priežastis, pakeitimus ir pan.

### Apsvarstyti Paslaugų teikimo eigą ir Paslaugų kiekius, rengiami Užsakovo ir Tiekėjo pasitarimai (Užsakovo nurodytais terminais, bet ne rečiau kaip kartą per mėnesį).